Krigspresidenten: Dette driver ham
Krigen i Ukraina har drevet skuespiller Volodymyr Zelenskyj (46) til å spille sitt livs rolle. Drivkraften er den samme nå, som det var på scenen, mener forfatteren bak Zelenskyjs biografi.  Vi har sett ham dag og natt på alle plattformer i to år nå. Ukrainas president Volodymyr Zelenskyj (46) virker utrettelig i sin kamp for å drive russiske styrker ut av hjemlandet.  Den amerikanske «Time»- journalisten Simon Shuster har fulgt den ukrainske presidenten siden 2019, og er aktuell med den ferske Zelenskyj-biografien «Spilleren». Han er en av dem som har vært tettest på presidenten de siste årene.  – Noen ganger kan jeg virkelig ikke tro at han fysisk er i stand til å fortsette, fordi han presser seg selv ekstremt hardt. Det er virkelig rart hvor lite han sover, hvor lite han hviler, hvor lite tid han tar seg til noe slags personlig rom, avslapning eller noe sånt, sier Shuster til VG.  Forfatteren har observert en endring på kloss hold i de mange møtene de har hatt.  Det ene er at «han har blitt tøffere i tonen, mer utpreget direkte». Det andre, sier han, er det visuelle preget disse årene med krig har satt.  – Jeg viste han portretter av ham tatt med to års mellomrom før etter krigen, og spurte han om den slående endringen. Han sa, « Ja, jeg føler jeg har blitt 20 år eldre.»  «Konstruert» presidentskikkelse Journalist Simon Shuster, som har russisk mor og ukrainsk far, traff Zelenskyj første gang da den berømte skuespilleren stilte til valg som president i 2019.  Shuster dekket valget, og fortalte Time-redaktøren om det pussige faktum at en komiker var blant kandidatene. «Vi burde vel holde et øye med ham, bare slik at vi ikke virker bakpå dersom han brått skulle vinne.» Tre år senere vant Volodymyr Zelenskyj (46) nettopp dette magasinets prestisjetunge kåring «Årets person». Shuster sier Ukraina har vært heldig med å ha en statsleder som evner å fange publikums oppmerksomhet.  For nettopp Zelenskyjs ferdigheter som skuespiller og showmann hjalp ham til å forvandle seg til denne presidentfiguren som vi nå ser på TV-skjermer, nyhetsstrømmer og sosiale medier, mener forfatter Shuster. – Dette er en personlighet som han på mange måter har konstruert. Ned til uniformen han bærer. De berømte grønne T-skjortene og de grønne fleecejakkene. Dette er imaget han nå iscenesetter. Og verden følger med.  Sterkt konkurranseinstinkt Da Shuster dykket inn i komikerkarrieren til Zelenskyj, ble han kjent med karaktertrekkene som har gjort 46-åringen så fremgangsrik.  Kolleger, familie og venner fortalte om et uvanlig sterkt konkurranseinstinkt.  Folk som står Zelenskyj nær, har gjengitt hva han sa da han kom på delt førsteplass i en komikerkonkurranse som ung mann. Han var rasende. – Han sa om slike øyeblikk: «Å tape for meg er verre enn døden.» Så han har denne drivkraften om at han må vinne, må være nummer én, må være på topp, må bevise alle tar feil – at nei, vi kan klare dette, sier Shuster.  – Men mer grunnleggende tror jeg det som holder ham i gang, er at han vet hva det vil bety å tape. Å tape for Ukraina betyr i bunn og grunn at Ukraina ikke lenger eksisterer.  Trodde krigen ville ende raskt Når vi nå skriver to år siden Russland startet sin fullskala invasjon av nabolandet, er ukrainske styrker sterkt presset. Lenge siden virker krigens første år, da Ukraina overgikk forventningene ved å drive tilbake russiske styrker.  Det andre året var stort sett preget av brutale sammenstøt, uten noen store gjennombrudd på land fra noen av sidene. Krigens tredje år åpner med at Ukraina er på defensiven og sliter med å holde russerne unna. De mangler soldater og våpen.  – Hvordan er det for Zelenskyj å håndtere at det faktum at det for tiden ikke går så bra som han hadde håpet for Ukraina?, spør VG forfatteren bak biografien.  Zelenskyj var enten ganske naiv, eller altfor optimistisk, i de første intervjuene de hadde til boken, avslører Shuster. – Da jeg, et par måneder etter invasjonen, fortalte om ideen, spurte han meg: «Hvor lang tid tar det for deg å skrive denne boken, Simon?» Og jeg sa: «Vel, jeg vil beskrive det første året av krigen». Han ble ganske opprørt over dette svaret. «Du tror ikke krigen er over innen et år?!» Våren 2022 var det åpenbart at Zelenskyj forventet en rask løsning, sier Shuster. Zelenskyj trodde det ville bli forhandlinger med Putin. De forsøkene kollapset ganske raskt.  – Nå tror jeg han har akseptert at dette vil vare lenge, sier forfatteren.  Men Zelenskyj lover fremdeles det ukrainske folk at 2024 vil bli året for ukrainsk seier.  – Det er nesten som et mantra eller et slagord han gjentar nå: «2024 er året for vår seier.» Men jeg tror han forstår at selv om det er en delvis seier, et vellykket fremstøt for å ta tilbake territorium fra russerne, vil det gå veldig lang tid før russerne slutter å være en trussel.  Shuster har likevel ikke sluttet å tro på at Zelenskyj og hans soldater kommer seirende ut av krigen. – Én ting jeg har lært i løpet av denne invasjonen, er at Ukraina ofte overrasker, selv når man tror de ikke har noen sjanse. De har gjentatte ganger overrasket verden. 
Ukrainas president Volodymyr Zelenskyj har kjempet utrettelig mot russiske styrker i to år. Zelenskyj har forvandlet seg fra komiker til krigspresident. Ifølge journalist Simon Shuster er det en imponerende fysisk utholdenhet og konkurranseinstinkt som holder Zelenskyj gående dag og natt. Zelenskyjs avgjørelse om å bli i Kyiv inspirerte ukrainerne til å kjempe videre, mener forfatteren. Presidenten er optimistisk om seier, men innser at kampen mot Russland kan vare lenge.